इक्विटी म्यूचुअल फंड में निवेश अगस्त माह में 6,505 करोड़ रुपए हुआ, जो पिछले एक साल का उच्चतम स्तर है। ऐसा मुख्य तौर पर निवेशकों के आशावादी रुझान के कारण हुआ। यह लगातार पांचवां महीना है जबकि इक्विटी योजनाओं में सकारात्मक प्रवाह हुआ। इससे पहले मार्च में ऐसे म्यूचुअल फंड कोष से 1,370 करोड़ रुपए निकाले थे। बजाज कैपिटल समूह के मुख्य कार्यकारी एवं निदेशक अनिल चोपड़ा ने कहा, इक्विटी और ऋण बाजार दोनों में सकारात्मक और आशावादी माहौल के कारण इक्विटी प्रवाह साल भर के उच्चतम स्तर पर रहा। इस उत्साह में कई कारक योगदान कर रहे हैं जिनमें मानसून, बेहतर कॉरपोरेट नतीजे, जीएसटी विधेयक पर प्रगति और अमेरिकी अर्थव्यवस्था की ओर से आने वाले सकारात्मक आंकड़े शामिल हैं।